
Juhend laste mänguväljakute ülevaatuseks ja hoolduseks
Üldised tingimused
Mänguväljakuid kasutavate laste ohutus sõltub peamiselt mänguväljaku planeeringust ja mänguvahendite õigest kasutusest ning tehnilisest korrasolekust. 

Alati, kui võimalik, tuleks mänguväljakute vahetus läheduses säilitada kõrghaljastus ja põõsad, aga samas tuleb arvestada asjaoluga, et eelkõige tolmlevad taimed võivad allergikutele probleeme tekitada. Samuti tuleks jälgida, et taimed ei oleks mürgised.

Pöörake erilist tähelepanu sellele, et lastel ei oleks võimalust proovida midagi, mis võib nende jaoks füüsiliselt liiga raskeks osutuda. Lastele meeldib katsetada, ronida, roomata ja asju uurida, mille tulemusel võivad nad sattuda ohtlikesse olukordadesse.

Hoolitsege selle eest, et laste riiete küljes ei oleks nööre jms, mis võiksid mängimise ajal kinni jääda ja takistada nende hingamist. Sama käib sallide, nööriga kinni tõmmatud kapuutside, rattakiivrite jms kohta, mis võivad hoogsalt mängides kergesti takerduda.
Mänguväljakud vajavad regulaarset ülevaatust sõltuvalt tootest üks kord nädalas või kuus. Lisaks sellele tuleb 2-4 korda aastas läbi viia korraline hooldus. 
Iga mänguväljaku element on mõeldud kasutamiseks ainult määratud vanuses lastele täiskasvanu järelvalve all. 
Tootja ei vastuta mänguväljakute valest kasutamisest või ebapiisavast ülevaatusest või hooldusest tingitud mänguväljaku sõlmede või detailide kulumise või purunemise eest.
Mänguväljakute ülevaatus

Mänguväljakute korralist ülevaatust tuleb läbi viia sõltuvalt tootest ja kasutuskoormusest kord nädalas või kord kuus. Ülevaatuse käigus tuleb kontrollida teatud põhielemente – liikuvad osad, kinnitused, detailid, aluspinna seisukord jms, vastavalt alltoodud kontrollnimekirjale.
Poldid ja kruvid
·  Keerake kõvemini kinni, kui see on võimalik. Lahtised poldid kujutavad endast riski, eriti puitkonstruktsioonide ja liikuvate osadega mänguvahendite puhul.
·  Kontrollige, et ükski polt ega kruvi ei ole kadunud. Kui kuskil on auk, siis sealt on midagi puudu!
Vahed ja avaused, mida ei tohi olla
· Sõrmed: 8…25 mm sundliikumisega mänguvahendite puhul (liumäed, postid, mida mööda sõidetakse alla) maapinnast rohkem kui 1,2 m kõrgusel.

· Jalad: rohkem kui 30 mm seisupindadel, mille kalle on vähem kui 45º ja mis ei anna survele järele.

· Pea: 90…230 mm mänguvahendite puhul, millele igas vanuses lapsed pääsevad kergesti ligi.

· 110…230 mm mänguvahendite puhul, millele nooremad kui 36-kuulised lapsed ei pääse ligi.

· Pea ja jalgade puhul toodud mõõdud kehtivad rööpsete vahede puhul.

· Mänguvahendite puhul tuleb arvestada, et vähem kui 60-kraadise kallaku korral ei tohiks avaused olla V-kujulised (kinnijäämise oht).

Kinnitusnõuded
· Mänguvahendid ja muu varustus peavad olema kindlalt kinnitatud. Kontrollige, kas mänguvahendid on stabiilsed ega kuku ümber.
Detailide pinnaviimistlus
· Kontrollige kas metall/puitdetailidel esineb rooste/mädaniku jälgi.

· Kord iga kolme aasta tagant tuleb saetud ja hööveldatud puitkomponente ja vineeri katta õli ja peitsiga.

· Kui teraskomponentide värv hakkab ära kuluma, värvige need vastavalt vajadusele uuesti üle.

Pinnakatted löökide summutamiseks
· Maksimaalne kukkumiskõrgus võib olla 3,0 m.

· Puistematerjalist aluspinnad peavad vastama standardile EN 1177.

· Sünteetilised pinnakatted peavad sobima vastava kukkumiskõrgusega.

· Lööke summutav aluspind peab ulatuma mänguvahendist vähemalt 1,5 m kaugusele. Kui kukkumiskõrgus on suurem kui 1,5 m, tuleb määrata aluspinna mõõtmed vastavalt kokkumiskõrgusele. (Kiikesid, liumägesid, karusselle ja köisteid ümbritsevate turva-alade puhul rakendatakse erinõudeid.)

· Hoolitsege selle eest, et pindadel ei oleks kõvasid või teravate servadega objekte.

NB! Vahel võivad erinevate mänguvahendite turva-alad kattuda. Kattumine ei ole aga mingil juhul lubatud, kui tegu on "sundliikumisega" mänguvahenditega, näiteks liumägede või kiikedega.

Varuosad
· Kasutage ainult tootja poolt tarnitavaid originaalvaruosi, mille turvalisus on kontrollitud.

Liikuvad osad
· Õlitage korrapäraselt. 

· Vahetage kulunud komponendid välja. 

· Hoolitsege selle eest, et liikuvate ja fikseeritud osade vahele ei saaks kinni jääda.
Palgid ja põiktalad
· Kontrollige ühenduskohti, kruve ja kogu konstruktsiooni, samuti vaadake, ega puuritud augud ei hakka kuluma.

· Pea ja jalgade piirkonnas ei tohi olla väljaulatuvaid või eenduvaid komponente.
Põrandad ja platvormid
· Kontrollige kruve, kogu konstruktsiooni ja laudu ning vajadusel asendage need uutega.

Mänguvahendid, millele nooremad kui 3-aastased kergesti ligi ei pääse: 

· 1,0 meetrist kõrgematel platvormidel peavad olema kukkumise eest kaitsvad piirded/käsipuud/barjäärid, mille ülaserva kõrgus on 600…850 mm.

· 2,0 meetrist kõrgematel platvormidel peavad olema vähemalt 700 mm kõrgused piirded/käsipuud/barjäärid.
Mänguvahendid, millele igas vanuses lapsed pääsevad kergesti ligi:

· Mänguala kohal asuvatel platvormidel, mille kõrgus on suurem kui 600 mm, peavad olema vähemalt 700 mm kõrgused piirded/käsipuud/barjäärid.
· Piirded/käsipuud/barjäärid: kontrollige ühenduskohti, kruve ja kogu konstruktsiooni ning vajadusel vahetage kahjustatud detailid välja.

· Piirded/käsipuud/barjäärid: ei tohi koosneda kõrvutistest horisontaalsetest detailidest, mis võivad tekitada soovi neid mööda üles ronida.

Kiiged
· Kontrollige korrapäraselt kinnitusdetailide kulumisastet.

· Kasutage lühikeste lülidega kette või sarnaseid lahendusi.

· Ühe põikpuu külge võib kinnitada maksimaalselt 2 kiigeistet.

· Kiigeistme põhja ja maapinna vahel peab olema rohkem kui 350 mm. Kui kiigeistmeks on rehv, siis peab vahemaa olema suurem kui 400 mm.

· 2,5 m kõrguse kiigepuu külge kinnitatud kiikede kaugus konstruktsioonist peaks olema vähemalt 640 mm ja kaugus üksteisest vähemalt 740 mm.
· Nõutav turva-ala 2,5 m kõrguse kiigepuu külge kinnitatud kiikede puhul on vähemalt 4,17 m looduslikust materjalist (liiv või puukoor) või 3,67 m tehismaterjalist (kummiplaadid, -matid) aluspinnale.
· Väikestele lastele mõeldud kiigeistmeid ei tohi kinnitada vanematele lastele mõeldud kiigeistmete kõrvale sama põikpuu külge.
Spordivahendid
· Kontrollige korrapärast hooldust vajavaid spordivahendeid.

· Kontrollige, kas spordivahendite võrgud on terved, vajadusel parandage need ära või vahetage välja.

Ronimisvõrgud, köisredelid ja turnimisvõrgud
· Kontrollige ronimiseks kasutatavaid komponente kulumise suhtes kõigi köite, ronimisvõrkude, köisredelite, turnimisvõrkude, trapetsite ja rõngaste puhul.

Ketid/köied
· Lubatud on ainult lühikeste lülidega kettide kasutamine.

· Avause maksimaalne suurus (igas suunas) võib olla 8,6 mm.

· Kontrollige kinnituskohti kulumise suhtes.

· Ketid ei tohi olla nii pikad, et neist saaks silmuseid teha (kägistamise oht).

Liumäed
· Liumägedel, mis kuuluvad suurematesse mängukompleksidesse, peavad stardiplatvormil olema kaitsvad reelingud.

· Kui liutee kõrval on trepp, siis kontrollige, et see ei oleks lähemal kui 1,0 m.

· Kontrollige nõlvakule paigaldatud liuteid, eriti kaldpinda, et selle alumisse ossa ei koguneks vett. Vajadusel tõstke liurenni ülemist otsa kõrgemale.

· Kontrollige, kas liurenn vastab kohustuslikele nõuetele.

· Ronimisplatvormi peab ümbritsema turva-ala > 1,5 m, liurenni lõpuosa ees peab turva-ala olema 2,0 m ning mõlemal pool liurenni 1,0 m.

· Lööke summutav materjal liurenni lõpuosa ees peab vastama nõuetele, mis kehtivad 1,0-meetrise kukkumiskõrguse korral.

· Kontrollige, et kohtades, kus liumäed on teiste mänguvahenditega ühendatud, ei oleks kiilukujulisi avausi (kinnijäämise oht).

· Liurenni lõpuosa ei tohi jääda aluspinnast kõrgemale kui 350 mm.

· Mänguvahendit ümbritseval lahtisel alal ei tohi olla kõvu ja fikseeritud objekte.

Katused
· Kontrollige ühenduskohti, kruve ja kogu konstruktsiooni ning vahetage välja kahjustatud lauad.

Trepid ja redelid
·   Puidust treppidel/redelitel peavad olema tapid või samaväärsed kinnitused (redelipulkade/astmete puhul ei piisa ainult naelte ja/või kruvide kasutamisest). Redelipulgad ei tohi lahtiselt pöörelda.

· Trepil peavad olema käsipuud, kui astmed ulatuvad maapinnast kõrgemale kui 1,0 m või kui treppi kasutavad nooremad kui 36-kuulised lapsed.

· Trepid peavad vastu pidama tihedale kasutamisele. Vahetage kulunud astmed/redelipulgad välja.

· Kui tegu on loodusliku nõlvakuga, saab kasutada toestatud astmeid (need sobivad enamike kallakute puhul). Äärmiselt kulunud astmed saab ühekaupa välja vahetada.

Pingid ja istmed
· Kontrollige kõigi istmete puidust laudasid. Kulumise korral värvige need üle, kahjustuste korral vahetage need välja.

· Tavatingimustes tuleb puidust pingid ja istmed iga kolme aasta tagant üle värvida.

Aiad ja tuuletõkked
· Kui tugevad tuuled segavad mänguväljakutel ja liivakastides mängimist siis on soovitatav ehitada tuuletõke, mis peaks eeldatavasti olema suunatud lõuna poole.
· Kontrollige aedu ja kaitsebarjääre ning vajadusel vahetage need välja või värvige üle.

Hooldus ja garantii
Kõik mänguväljakute elemendid vajavad regulaarset hooldust, mille käigus kontrollitakse ja parandatakse või vahetatakse kinnitused, detailid, pinnaviimistlus ja aluspind. Hooldustööde käigus kasutatud materjalide eest tasub mänguväljaku omanik, v.a. kui hooldatakse garantiiga tooteid mis ei ole rikutud omaniku või kolmandate isikute süü tõttu.
Tootja poolt paigaldatud mänguväljakutele kehtib 2 aastane garantii. Garantii ei hõlma loomulikku kulumist ning valest kasutamisest tingitud mänguväljaku sõlmede või detailide kulumist või purunemist, samuti kolmandate isikute süül tekkinud kahju (vandalism). 

